Асен Босев
Какво на улицата става?

chitanka.info

Какво на улицата става?

Каква е тая страшна врява?

Не са децата ученици,

а са воюващи войници.

Бум-бум, бум-бум,

бумтят бумтежи,

един войник на друг се ежи.

Надигнали са по хайдушки

стъбла от слънчоглед за пушки.

Бум-бум, бум-бум,

трак-трак-трак-трак!

Отсам бойци —

оттатък враг!

Един прибяга в миг и хоп —

вън кофата за смет е топ.

А друг пърпори поривист:

— Добре де, аз съм пък танкист!

— Кьр-кър-р, кър-кър-р! —

крещят рой четници —

а ние стреляме с картечници!

Един се качва на дърво.

— Какво съм аз ли?

Как какво?

Нима не виждаш —

изтребител.

С врага е свършено,

разбит е!

Налитат всичките, ей на̀,

като че ли са на война.

А Мирчо тих посредник там е.

Развява връзка —

синьо знаме.

И казва: — Нека най-подир

да се сдобрим.

Да бъде мир!

Приключва бойната игра,

бойци са всички — за мира.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.